khistorydata/jeongjo-sjw-relations huggingface dataset:
정조 18년
洪義浩啓曰吏曹判書李致中三牌不進推考傳旨今方捧入而連事違召無意承膺事體所在萬萬未安所當更請牌招而係是一日四牌何以爲之敢稟傳曰處義雖過其在禮使之道宜使一伸廉隅姑爲許遞前望單子入之瓦署提調之代令亞堂擧行
정조 18년
吏曹判書前望單子入之李秉鼎落點
정조 18년
以禁府都囚徒傳于徐配修曰滯囚可悶別無可問之端金麟淳草記勘放
정조 18년
以咸鏡監司金華鎭狀啓安陵陵上駕石改排緣由馳啓事傳于洪義浩曰封築之制古今異宜所以方位石之年久有罅隙今番依近例築灰堅豎諸方駕石從便修築逼近樹木之蓊翳處一一除拓云卿之隨便董事之勞甚可嘉也莫重役處之速完亦甚多幸禮判旣承筵敎當詳細知委此後令道伯監董修改之時不待下敎觀察使以下監董諸臣以至校吏匠募取考前例列錄別單登聞事回諭
정조 18년
以平安監司李秉模啓本罪人申緖等江界府充定鎭卒事傳于徐配修曰法已施矣其中魁首一人仍置諸人出付馬馬海權管鄭履綏處開坐府衙仍令江界府使出給軍物盛張威儀出付諸人等令權管嚴棍後逐放以其形止報來後狀聞事令兵曹知委俾遐氓知權管亦卽命吏命吏不可歇待之法意
정조 18년
以黃海監司李泰永狀啓延安等邑四月朔分賑口數穀摠後錄事傳于徐有秉曰延白諸邑饑口之賴活賑事之告竣村間晏如商舶棼集豈特道臣誠勤所曁自有莫知爲而然者卿可謂一路福星嗣後道內民邑事務更加悉心淬礪畢賑形止待其報來卽爲狀聞事回諭
정조 18년
以濟州牧使沈樂洙狀啓本州李奉成等船隻漂流事傳于徐配修曰沿邊各邑着意搜訪事回諭
정조 18년
以濟州防禦使沈樂洙啓本定配罪人竝置仍秩事傳于徐配修曰竝依狀請施行其中徐敬植放送事回諭
정조 18년
徐配修以義禁府言啓曰時囚罪人金麟淳草記勘放事命下矣金麟淳全羅監司李書九狀啓內稅穀裝載自有定數而報臣營裝發文牒中依舟橋司帖文分排實上納米太爲一千一百餘石則年例添載雖有京司知委如或濫數則宜卽往復商量從便分載而不此之爲數外加載殆近五百石者有違法例其罪狀令該衙門稟處罪取考律文則大典通編漕轉條有曰田稅實載以一千石爲限過數者守令論罪大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣金麟淳杖一百收贖告身盡行追奪放送何如傳曰允如有功議各減一等可也
정조 18년
以京畿監司徐龍輔狀啓群山倉漕船無弊護送事判付內啓下戶曹爲旀今年以護送等節申飭何如日前宣傳官摘奸也畿湖沿海邑鎭勤怠各異所當依其書啓分等重勘而此豈守令之罪專由於道伯之不畏朝令不能束濕而然令廟堂從後別遣備郞更考勤慢草記先以此意謄關嚴飭俾道伯各自小心於畢納之前勿論此事爲然迨此瘡痍之欲蘇其所整飭宜借熟手錦伯聞已報瓜限今年捧糴勿爲差代以責成效事分付銓曹爲良如敎
정조 18년
甲寅五月初四日午時上御重熙堂左副承旨同副承旨入侍時左副承旨洪義浩同副承徐配修假注書李致祜記注官曺亨壽金良倜以次進伏訖上命書傳敎曰傳香承旨馳詣宗廟永禧殿景慕宮奉審摘奸以來各陵修改處獻官留在看役待畢役復命事理則然近來取便此規廢却今後嚴飭正朝寒食受香進去之獻官例有巡山書啓而爲下屬所慫慂謂以不敢擅離齋所初不巡山只以書啓修納欠誠莫甚亦爲嚴飭俾勿如前事令禮判依筵敎發帖知委又命書傳敎曰在外承旨許遞前望單子入之待下批牌招察任上敎配修曰承旨初入乎配修曰然矣上曰爾之前後治績予稔知之深庸嘉尙仍命退承史以次退出
정조 18년
甲寅五月初四日午時上御重熙堂左副承旨入侍時左副承旨洪義浩假注書李致祜記注官曺亨壽金良倜以次進伏訖上曰禮曹判書入侍出榻敎賤臣承命出與禮曹判書閔鍾顯偕入進伏上命書咸鏡監司安陵陵役判付訖鍾顯曰各陵修改處獻官看役事有下敎矣今番則雖以端午日告由而始役則以二十二日推擇啓下矣獻官當留待擧行乎上曰不必然矣只當日修改處看審定式而如有多日之慮則只令留看始役形止後復命事定式可也上曰雜草雜木巡審書啓只於正朝寒食有之乎義浩曰然矣鍾顯曰然則此亦依前例只以正朝寒食兩節奉審事知委乎上曰依此爲之可也上敎鍾顯曰卿見濟州賓興錄乎鍾顯曰未得見之矣上曰各體能成樣至於頌賦則足可謂善作海外儒生之能如此還可嘉也義浩曰頌科作則非但頌禱之得體文亦合作矣上曰果然矣內下件一件令內閣頒示禮判可也上敎鍾顯曰卿方帶禁府堂上姜鳳瑞議律何不爲之李喆運事收殺後草記決定可也仍命退諸臣以次退出
정조 18년
行都承旨鄭大容坐直左承旨李勉兢坐右承旨洪義浩坐左副承旨李羽晉坐直右副承旨徐有秉坐同副承旨徐配修坐注書鄭文始仕直一員未差假注書李允謙仕事變假注書韓致重仕
정조 18년
李勉兢以都摠府言啓曰今日入直內三廳武兼禁軍及軍兵等中日習私請出標信傳曰知道
정조 18년
李羽晉啓曰備邊司郞廳來言今日賓廳日次而大臣身病不得來會云矣敢啓傳曰知道
정조 18년
李勉兢啓曰吏曹參判洪明浩牌不進推考傳旨今方捧入而瓦署提調口傳差出旣有亞堂擧行之命如是違牌事甚未安更卽牌招何如傳曰允
정조 18년
傳于徐配修曰吏曹參判疏批已下更爲牌招
정조 18년
吏曹口傳政事以具庠爲瓦署提調
정조 18년
傳于徐配修曰假注書李允謙仍察廳任
정조 18년
李羽晉以義禁府言啓曰金麟淳杖一百收贖告身盡行追奪照律草記批旨內如有功議各減一等可也事命下矣金麟淳七代祖尙憲靖社原從功臣永安尉異姓五寸親云功議各減一等杖八十收贖奪告身三等之意敢啓傳曰知道
정조 18년
持平鄭㝡成啓曰噫嘻痛矣柳師文之罪可勝誅哉渠以極逆之父惟當畏死縮首恭俟當律之不暇而乃敢偃息城闉延攬人客不少畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相連逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天網太恢遽下疎放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情夬正王法新除授大司憲李鼎揆時在慶尙道慶州地執義洪樂淵時在忠淸道報恩地掌令李日運時在瑞山地李景溟時在保寧地持平曺喜有時在全羅道茂長地司諫李周顯時在全羅道全州地正言金驥燦時在慶尙道善山地請竝斯速乘馹上來事下諭答府曰不允下諭事依啓
정조 18년
吏曹參判洪明浩疏曰伏以臣於昨日宮享入齋之時伏奉寵除以臣爲吏曹參判者臣驚隕惶蹙不省何以致此也夫天官之職地望最稱淸峻佐貳之任雖與長席稍間而參聞於通塞之際可否於注擬之間有時承乏替行長官之事其責可謂不輕而重矣如臣鹵材凡品百不猶人何嘗擬議於是而謬通望剡心嘗兢愧豈料誤恩之遽及不少難愼耶臣誠恧蹙徊徨罔知攸措仍伏念臣本以素門弱植偏蒙天地罔極之洪造歷颺華貫濫躋宰列班聯不離於近密毛髮皆由於栽成身陷罪戾而曲垂庇覆之渥職多賁誤而每勤指導之恩得有今日莫非陶甄之澤而加以癡兒全未了事猥叨簪筆之列累年昵侍偏沐殊眷譬如膝下之弱子撫字敎誨靡不用極每一歸家輒詑恩私淚隨言下臣闔門感祝雖使糜粉赴蹈何以仰酬萬一至若兄弟叔姪竝揚朝籍門戶過盈物理招損怵然戒懼如集于木方思斂避名塗優游散地自效筋力之奔走不失謹畏之拙規顧何敢褰裳於要膴之津置身於㫿旴之場乎反復思惟末由承膺冒犯違傲恭俟重勘玆敢瀝血哀籲於仁覆之下伏乞聖慈俯賜矜諒亟命刊改臣新授銓銜以重公器以安私分不勝萬幸答曰省疏具悉卿其勿辭行公
정조 18년
行都承旨鄭大容坐左承旨李勉兢坐右承旨洪義浩坐左副承旨李羽晉坐右副承旨徐有秉坐直同副承旨徐配修坐直注書鄭文始仕一員未差假注書李允謙仕直事變假注書韓致重仕
정조 18년
徐配修啓曰大司憲李鼎揆執義洪樂淵掌令李日運李景溟持平曺喜有俱在外持平鄭最成呈辭監察茶時之意敢啓傳曰知道
정조 18년
傳于洪義浩曰右承旨入侍
정조 18년
傳于徐有秉曰右副承旨入侍
정조 18년
傳于徐配修曰承旨房仍
정조 18년
傳于鄭大容曰今五月朔水原邑內儒生試取時賦三上一幼學趙雲圭新印大學一件三上幼學黃明漢申光任生員申光軾幼學尹絖各啓辭紙一卷三中幼學具允豐筆三枝墨一笏三下幼學鄭世豐草三下幼學柳宗澥李厚德尹珩金星柳各漆別扇一柄油別扇一柄次上幼學李基孝李仁尙洪樂韺草次上幼學洪天浩沈晉浩李師淳林勉喆金鎭華李思白李弘德李魯兢生員沈華潤幼學尹衍相洪履翼柳聖儀林忠鎭朴周陽金若水各漆別扇一柄表次上幼學洪始瀅壯紙一卷草次上生員崔之聖筆二枝墨一笏賜給
정조 18년
以忠淸監司李亨元啓本罪人林濟遠到配事傳于徐配修曰特欲信令亦知非指揮與李儒慶兪漢寧等特爲放送事分付
정조 18년
以金履翼囚單子傳于徐配修曰分揀放送
정조 18년
以康悟謙囚單子傳于徐配修曰考律勘放
정조 18년
備邊司薦望以李冕膺爲開城留守
정조 18년
有政兵批行判書鄭昌順病參判洪聖淵病參議尹長烈入直進參知朴聖泰病右副承旨徐有秉進副司直李致中副司正韓致重兼管理使李冕膺竝單付
정조 18년
備忘記開城留守李冕膺下直長弓一張長箭一部賜給
정조 18년
徐配修啓曰吏曹判書李秉鼎以前任開城留守所佩密符來納次旣已入闕謂有情勢不爲肅謝直爲出去事甚未安推考何如傳曰允牌招參政
정조 18년
徐配修啓曰吏曹判書李秉鼎再牌不進推考傳旨今方捧入而參政命下之後如是違牌不卽擧行事體所在誠極未安所當更請牌招而係是一日三牌何以爲之敢稟傳曰更爲牌招
정조 18년
李勉兢以備邊司言啓曰統制使申大顯狀啓以爲本營庫儲旣竭稅入漸縮凡係支放牽補不給而營樣戎備日漸凋弊況此無土遊食之民無以樂業資生生財生穀之方固難經紀於一朝而距本營水路百餘里有欲知島周回爲三十餘里土品膏沃而以松田搜討之故無人居接所養之松禁護不周屢經風災今旣罄盡餘存稚松亦無長養之勢今若許民畊墾良田美畓將不知爲幾許民亦樂赴奠居歲收其利以補支放山腰以上廣播松子嚴法禁飭則庶可謂公私兩便請令廟堂稟旨分付矣本島處在海中松田無人看護一任童濯不事播種其在松政極爲寒心與其許久等棄而便作無用之土曷若聽民畊食而仍飭禁護之方乎旣關松政又裕民産則以此以彼可謂兩便依狀請施行事分付而使之發遣褊裨更爲看審可以播種處播種可以畊作處畊作明定界限俾有實效之意一體嚴飭何如傳曰允許墾而禁松豈有兩行之道統營事勢在所顧見名以封山理宜致愼問于曾經嶺伯及統帥諸人咸以爲然則行會否則枚擧草記可也
정조 18년
徐配修以吏曹言啓曰上京守令當日下送後草記事命下矣上京守令務安縣監李福潤槐山郡守李英敎盈德縣監朴宗敬比安縣監兪漢寓竝催促下送而其中原州判官元羽孫親病猝劇目下情理實無離捨還任之勢云雖未知親病之如何特敎申飭之下不卽下去事體所在誠極未安所當論勘而本曹請推之無他可施之罰何以爲之敢稟傳曰以親病改差可也
정조 18년
徐配修以承文院都提調意啓曰院製述官白師敏移遷代前佐郞李果差下付軍職冠帶常仕何如傳曰允
정조 18년
徐有秉以賑恤廳言啓曰南部小公洞契任掌邊大得今月初四日本洞路傍得二歲遺棄女兒同里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 18년
李羽晉以義禁府言啓曰忠淸道德山縣定配罪人林濟遠到配啓本判付內特欲信令亦知非指揮與李儒慶兪漢寧等特爲放送事命下矣德山縣定配罪人林濟遠沔川郡定配罪人兪漢寧洪州牧定配罪人李儒慶等卽爲放送事分付該道道臣之意敢啓傳曰知道
정조 18년
徐配修以義禁府言啓曰時囚罪人康悟謙考律勘放事命下矣康悟謙傳旨內舊軍餉還上別軍餉全未捧拿處罪取考律文則大典通編倉庫條有曰軍餉還上未準捧居末者拿問大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣康悟謙杖一百收贖告身盡行追奪放送何如傳曰允如有功議各減一等可也
정조 18년
吏曹判書李秉鼎疏曰伏以臣猥膺分司月已六易每念受恩如天圖報無地不敢自附於冗閑庶期益勵於殫竭而才短識迂無所通曉曾乏寸勞徒費厚祿居恒愧恧不熱而汗今玆冢宰新命又奚爲而及於臣哉臣誠五情遁爽罔知攸措噫臣之不合於此任非但自知者審抑亦淵鑑之俯燭侏儒已驗於一節鉊刀不堪於再割縱非危苦之情臲卼之蹤決不可隨除輒膺有若閑司漫職之趨走爲恭況臣昨夏遭罹有非尋常官箴之比臣之矢心藉手者卽義理而人則必欲抹摋之臣之沬血明目者卽隄防而人則必欲毁壞之苟使臣截然壁立於義理之關斬然刀割於隄防之界言議事爲見孚一世則雖本領臭味邈如燕越名以僚寀其豈爲此此是臣之罪也伊時逋慢宣逭刑章而猥伏蒙天心俯憐恩敎誕宣諭之以對揚申之以禮使不加之罪曲遂微諒臣惶隕感激拜稽莊誦竊庶幾永謝要津優游散局以卒承天地父母生成之澤不料周歲之間恩旨復辱僨敗之地職名如舊此殆臣命卒之秋也臣若以從前一遞自謂廉防之已伸經年重叨惟知義分之是懼則不徒臣心之有靦其將公議之謂何抑臣又有悲切情悃嗚呼此何等時也天經墜矣民彝滅矣國何以爲國而人何以爲人乎若臣者眷係隆恩旣不能引義決退怵畏嚴禁又不敢拚死力爭有臣如此生亦何爲中夜繞壁但有涕淚今忽裒然爲天官之長自處以激揚之責厭然於黜陟之場殆若平常無事之時了無含冤忍痛之意則是臣之區區秉執徒歸空言而向來僚議其亦不幸而中矣臣雖無伏豈忍爲此銓衝一步便成鐵限守在咫尺懇由方寸遞符躬納縱緣事體之至重見職冒肅初非私義之敢安玆不得不徑出禁扃略控懇血罪犯違傲冞增震越伏願聖慈諒微執之決難復强念重任之不容虛縻亟行鐫免仍勘威罰俾法紀昭而微分安千萬幸甚傳于徐配修曰昨年僚堂疏後一番引義揆以情勢雖似然矣侵夜屢違有關事面取見因下鑰未徹之疏疏中雖無涉禁之語自引處數句不緊甚矣疏則還給吏曹判書李秉鼎從重推考待開門更爲牌招申飭開政
정조 18년
敎開城留守李冕膺書王若曰松京重居留之任地望俱尊楓宸揀保釐之才廟議允屬煩卿一出敷予十行眷玆勝國遺都寔我分司重鎭金湯控沁府之險千里襟帶之縈回玉帛埒箕城之饒四方舟車之輻輳關防勢壯隱然大都會要衝鈐轄權尊宛是上將軍節制三路之使价相接難支修億之方一府之弊瘼將蘇政須通鍊之手惟卿以賢父子爲近班臣服嘉訓於家庭世傳忠孝播令譽於士類素著文華大才晩成杜門守恬約之操隆眷日注立朝見端凝之風歷玉著而參銓衡顧官職雖云內重掌甲兵而理錢穀惟才諝亦宜外庸玆授卿以開城府留守兼管理使卿其祗服寵章益殫嘉績美哉山河之固晉保障之宜先蔚乎文武之材周作成之是急苟一念每存節省伊百弊可期彌綸予方軫久任責成有此特畀之眷卿宜勉竭誠圖報毋負惟簡之心自餘稟裁厥有典憲於戲籌司之事務兼管佇見成俗之功閑局之便養是宜想切移孝爲忠之悃行且召矣往克欽哉故玆敎亦想宜知悉知製敎臣張至顯製進
정조 18년
甲寅五月初六日卯時上御重熙堂右副承旨入侍右副承旨徐有秉假注書李允謙編修官安經心記注官金良倜以次進伏訖上命書傳敎曰健元陵崇陵明陵端午祭熟手令該曹木一匹式施賞命退承史以次退出
정조 18년
甲寅五月初六日卯時上御重熙堂右承旨入侍時右承旨洪義浩記事官鄭文始編修官安經心記注官金良倜以次進伏訖上命書傳敎曰以關防兼保釐而近來弊局收拾未易須以不入於銓望滿數瓜勿遞可堪久任者差送庶或蘇弊令廟堂以此知悉開城留守今日擬薦待下批看朝待其交龜吏判出牌參政又命書傳敎曰政官牌招開政開城留守先爲下批命書公事判付仍命退承史以次退出
정조 18년
行都承旨鄭大容坐左承旨李勉兢坐右承旨洪義浩坐左副承旨李羽晉坐直右副承旨徐有秉坐直同副承旨未差注書鄭文始仕一員未差假注書李允謙仕直事變假注書韓致重仕
정조 18년
李勉兢啓曰大司憲李鼎揆執義洪樂淵掌令李日運李景溟持平曺喜有在外持平鄭最成呈辭監察茶時之意敢啓傳曰知道
정조 18년
李勉競啓曰御營廳將官來言今日本廳軍兵日次私習云矣敢啓傳曰知道
정조 18년
鄭大容啓曰來十一日朝參日次而孝昌墓忌辰祭正日相値頉稟之意敢啓傳曰知道
정조 18년
鄭大容啓曰來十一日輪對日次而孝昌墓忌辰祭正日相値頉稟之意敢啓傳曰知道
정조 18년
洪義浩啓曰吏曹判書李秉鼎牌不進推考傳旨今方捧入而開政命下已至經宿如是違牌誠極未安更卽牌招何如傳曰允
정조 18년
洪義浩啓曰吏曹判書李秉鼎謂有情勢稱以俟勘俄者飭敎之下猶不知變屢度催促無意承膺事體道理萬萬未安從重推考何如傳曰到今旣無情勢之可言則如是違召無義甚焉因此爲不緊酬應其在國體豈不未安乎更以前牌各別催促使之斯速開政昨以將値夜深欲爲出場雖有辭疏捧入之命而疏中句語何以知之則今番事與三司諸臣判異情勢之强稱大是題外豈可無一言捧入乎昨日坐直下位承旨爲先遞差
정조 18년
李羽晉啓曰臣與同副承旨徐配修伴直矣纔已遞差出去伴直無人右副承旨徐有秉卽爲牌招何如傳曰允
정조 18년
鄭大容以禮曹言啓曰卽接順康園守奉官所報則近日虎患特甚至於傷害人命山直之巡山不得以時守僕之守直亦難如意不可不趁此捕捉云卽令該軍門發送校卒期於捕捉何如傳曰允
정조 18년
李勉競以御營廳言啓曰因禮曹草記順康園局內虎患特甚至於傷害人命山直之巡山不得以時守僕之守直亦難如意卽令該軍門發送校卒期於捕捉事允下矣山行軍五十名定將校率領今初七日爲始出送行獵之意敢啓傳曰知道
정조 18년
徐有秉以義禁府言啓曰前參判丁範祖推考事傳旨啓下矣丁範祖時在江原道原州地云發遣府書吏拿來何如傳曰待待命拿囚可也
정조 18년
李羽晉以義禁府言啓曰頃因濟州前牧使李喆運事姜鳳瑞事竝令收議大臣事命下矣領議政洪樂性以爲姜鳳瑞雖臺閣論劾城主大關風化況其言或爽實難免構誣則有不可以臺職有所饒恕而旣是言官則又不可直以土民按法照律宜有參量輕重以敷敦俗之化於重溟之外而此則實非愚迷之見所可臆定者伏惟上裁云領中樞府事蔡濟恭以爲姜鳳瑞事臣之愚見與領相獻議無少異同不必架疊云矣姜鳳瑞身爲臺諫疏陳民隱固是職分內事觀其旨意專在臚列地主之罪而所謂悖說月日旣已相左至於諸般不法之事繡衣査啓事實間或差違數爻雖多增衍而亦非專出搆捏李喆運罪犯狼藉旣被重勘則鳳瑞不可直歸於構誣之科而第伏念官民之間名分自別絶海之陬風化尤重後弊所關不可只以臺言爽實有所寬恕姜鳳瑞拿問定罪何如傳曰允
정조 18년
徐有秉以義禁府言啓曰康悟謙杖一百收贖告身盡行追奪照律草記批旨內允如有功議各減一等事命下矣康悟謙無功議云矣敢啓傳曰知道
정조 18년
徐有秉以義禁府言啓曰罪人李喆運待拷訊限滿更加各別嚴刑絶島限己身減死定配事命下矣李喆運拷限已過各別嚴刑一次全羅道康津縣古今島限己身減死定配而判付內辭意具罪目依例發遣府書吏押送配所何如傳曰允
정조 18년
甲寅五月初七日辰時上御重熙堂都承旨京畿監司入侍時都承旨鄭大容記事官鄭文始編修官安經心記注官金良倜京畿監司徐龍輔以次進伏訖上敎龍輔曰園上奉審乎龍輔曰園上碑閣一體奉審而無頉矣上曰無情勢之銓官豈可公然屢違乎牌望勿爲呼望更以前牌催促嚴飭可也仍命退承史以次退出
정조 18년
行都承旨鄭大容坐直左承旨韓晩裕坐右承旨李勉兢坐左副承旨洪義浩坐直右副承旨李羽晉坐同副承旨徐有秉坐注書鄭文始仕直一員未差假注書李允謙仕事變假注書韓致重仕
정조 18년
韓晩裕啓曰大司憲李鼎揆執義洪樂淵掌令李日運李景溟持平曺喜有在外持平鄭㝡成呈辭監察茶時之意敢啓傳曰知道
정조 18년
承旨前望單子入之韓晩裕落點
정조 18년
以水原留守趙心泰狀啓安眠材船今已畢伯全羅左右水營防兵船一齊穩泊事傳于洪義浩曰湖南左右水營分定之一齊利泊極爲多幸兩帥奉公之誠可嘉竝陞敍首勞營校問名賞加兵防船卒及校吏依海西例擧行事令廟堂行會該府該閫湖西無事畢運亦可幸也一二船隻之不謹駕海罪在帥臣偏若者校吏船卒也首勞一校賞加其餘依他道例爲之事一體行會
정조 18년
李勉兢以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 18년
甲寅五月初八日辰時上御重熙堂左承旨入侍時左承旨李勉兢記事官鄭文始編修官安經心記注官金良倜以次進伏訖上命書傳敎曰承旨前望單子入之待下批牌招命書公事判付訖命退承史以次退出
정조 18년
行都承旨鄭大容齋直行左承旨黃昇源齋宿行右承旨洪義榮齋宿左副承旨韓晩裕齋宿右副承旨李羽晉齋宿同副承旨徐有秉齋直注書鄭文始病一員未差假注書洪樂浚齋宿李允謙齋直事變假注書韓致重仕
정조 18년
藥房提調臣洪檍副提調臣鄭大容啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 18년
韓晩裕啓曰大司憲李鼎揆執義洪樂淵掌令李日運李景溟持平曺喜有在外持平鄭最成呈辭監察茶時之意敢啓傳曰知道
정조 18년
鄭大容啓曰三皇忌辰日望拜禮前期一日以稟事曾有先朝受敎矣今初十日太祖高皇帝忌辰日親行望拜禮何以爲之敢稟傳曰祗詣皇壇行禮齋宿當於便殿爲之該房知悉
정조 18년
傳于徐有秉曰左承旨入侍
정조 18년
玉堂前望單子入之修撰韓致應副修撰鄭尙愚落點
정조 18년
傳于李羽晉曰右承旨右副承旨入侍
정조 18년
以修撰韓致應牌不進罷職傳旨傳于鄭大容曰只推
정조 18년
李羽晉以吏批言啓曰本曹參議今當差出而前望中無故之人只有二人以二望擬入之意敢啓傳曰知道
정조 18년
有政吏批判書李秉鼎參判洪明浩進參議未差右承旨韓晩裕進啓曰原州判官今當差出而本州以營下劇邑物衆地大素稱難治不可不擇差他道有聲績未準朔守令竝擬何如傳曰允以李勉兢爲吏曹參議洪聖淵爲大司諫權坪爲獻納沈興永爲副校理尹師國爲漢城判尹閔鍾顯爲司圃提調崔雲翰爲禮曹佐郞申翼顯爲禁府都事李協聖爲原州判官金忠國爲熊川縣監學生柳錫龜贈吏參故通德柳相時贈吏議故通德柳益輝贈司僕正以上同知柳厚源三代故通德李瑴贈吏參故侍直李尙謙贈吏議以上同知李晩馨兩代刑曹參判柳焵仍任事承傳
정조 18년
兵批判書鄭昌順病參判未差參議尹長烈病參知朴聖泰入直進同副承旨徐有秉進副司直單具庠徐配修副司果單李果
정조 18년
以軍資判官望筒傳于鄭大容曰輪對日所懷之後卽爲移職若此則誰敢開口於問所懷之時乎仍任其代差出
정조 18년
吏批再政以趙武範爲同敦寧徐邁修爲兵曹參判鄭昌順爲藝文提學蔡濟恭爲司饔都提調金載瓚爲惠民提調高宅謙爲宗簿正金星甲爲軍資正尹序東爲司成李義肅爲懿陵令李長溟爲尙衣別提鄭尙愚爲西學敎授趙景鎭爲丹陽郡守軍資判官李英裕仍任事承傳
정조 18년
鄭大容啓曰明日望拜禮時兩司當爲備員除在外外持平鄭最成卽爲牌招今日政新除授大司諫洪聖淵一體牌招以爲淸齋之地何如傳曰允
정조 18년
承旨前望單子入之洪義榮落點
정조 18년
洪義榮以都摠府言啓曰今此皇壇望拜禮時寶劍侍衛不可不備員而都摠管安春君李得臣副摠管李鼎運俱有身病都摠管西淸君煋李在學呈辭在外寶劍侍衛將不得備員合有變通之道令政院急速變通仍令該曹卽爲口傳差出待下批牌招察任以爲備員侍衛之地何如傳曰竝許遞今日政差出可也
정조 18년
洪義榮啓曰摠管今日政差出事命下矣兵曹判書鄭昌順卽爲牌招何如傳曰允
정조 18년
洪義榮啓曰行兵曹判書鄭昌順牌不進推考傳旨今方捧入而摠管差出命下之後如是違牌事甚未安更卽牌招何如傳曰允
정조 18년
鄭大容啓曰注書鄭文始以其親病陳疏徑出原疏以國忌齋戒纔已退却矣所當直捧禁推傳旨而此與無端徑出有異推考何如傳曰允
정조 18년
注書鄭文始徑出代以洪樂浚爲假注書
정조 18년
洪義榮啓曰行兵曹判書鄭昌順再牌不進推考傳旨今方捧入而摠管差出旣有成命連事違牌極爲未安所當更請牌招而係是一日三牌何以爲之敢稟傳曰筵席聞之果難强云許遞今日政差出待下批牌招傳授命召
정조 18년
吏批三政以具庠爲兵曹判書
정조 18년
洪義榮啓曰兵曹判書具庠牌不進推考傳旨今方捧入而命召傳授一時爲急更卽牌招何如傳曰允
정조 18년
兵批再政以安昌君燝趙宗鉉金載瓚李集斗爲都摠管鄭觀采爲副摠管
정조 18년
韓晩裕啓曰明日望拜禮時兩司侍臣不可不備員而執義洪樂淵掌令李日運李景溟持平曺喜有司諫李周顯獻納權坪正言金驥燦俱在外持平鄭最成牌不進罷職傳旨捧入正言一員未差無以備員何以爲之敢稟傳曰正言前望單子入之與諫長牌招
정조 18년
正言前望單子入之邊景祐落點
정조 18년
徐有秉啓曰新除授正言邊景祐方在奪告身中何以爲之敢稟傳曰遠人何可責備分揀
정조 18년
傳于徐有秉曰觀此完伯留院疏要語書入者親病身病之橫說豎說與戶參代撰中無病稱病可忍眞病之說同與不同姑無論其中道內事情憂慨弸中無由導達等數句果無帶得隱映者乎所謂弸中之憂慨者何事導達之無由者何語雖不宛然涉禁果非兵使事乎藏顯去尾惟意搗簸其爲罪可謂五十步百步此時處分近於曲循其疏投之金虎門外同副不但武臣齋直下位當之莫非左副之罪不踰門閾何以飛到院中亦焉敢諉之不書姓名異於涉禁乎左副承旨洪義浩兵曹堂上朴聖泰竝付全羅兵吳候城門留門出送使之倍道赴任計其日字萬一遲滯令兵使大張威儀於運籌軒前拿入嚴問取招狀聞時任吳候遞付京職門將何足責兵曹入直郞廳康津縣充軍
정조 18년
鄭大容啓曰明日望拜禮承旨當爲備員未差之代政官牌招開政差出待下批仍卽牌招以爲淸齋之地何如傳曰前望單子入之待下批牌招
정조 18년
記事官吳泰曾書啓臣敬奉聖諭本月初六日馳到平壤府傳諭于新除授議政府右議政李秉模處是白乎則以爲臣待罪藩屛蔑效絲毫辜負委畀惟大何是俟忽伏奉千不近萬不近之新命心神飛越五內失守且悸且疑罔知攸措聞命今踰屢日驚魂尙未底定際此近侍之臣齎傳十行之諭慰藉假借鄭重諄複萬萬非如臣不肖所敢承聞者汗淚俱逬直欲鑽地而不可得臣之事殿下二十有餘年其所仰依而仰恃者不啻如癡兒之望慈母不敢知殿下何爲而置臣於必無幸之地使之彷徨涕泗無所歸而靡所騁也今日當務之先實無出於聖諭中指敎者臣固敢知之而臣之平生臣亦自知者明矣閉門聾瞽而人或疑其偏塞到底骪骳而品無當於淸濁家傳繩墨倣倒無餘日用云爲胡亂做去歷擧朝臣若求其最疲軟最昏劣者臣義其最此實朝野之所聞賭輿儓之所唉點者臣雖欲厭然自掩其誰欺乎雖然此猶近於隨例飾辭又安敢拖長爲說自增其唐突之罪哉只有以首頓地跼高蹐厚而已謹當收召神精別具文字粗陳肝膈之懇恭俟處分是如爲白乎等以臣明日復路緣由竝以馳啓爲白臥乎事是良厼詮次善啓向敎是事踏啓字
정조 18년
洪義榮以兵曹言啓曰卽接宣傳官廳牒報則門考監鑰之行本廳有故則武兼替行自是前例堂上宣傳官入直則元無門考進去之例故昨夕門考使內吹送于武兼廳使之進去則武兼等攘臂大言曰行首宣傳官何不進去使我替行其他言鋒亦多駭悖所送內吹私自捽曳裂衣散髮至於毆打內吹卽侍衛形名之卒雖其法司不得任意推治而今此武兼之擧措實是變怪門考代行亦係前例則如是肆惡節節駭悖如此蔑法之類不可置之侍衛之列云故內吹及武兼廳房直爲先捉來査實本事則武兼崔岦當爲門考之行而諉之替行不卽進去有此往復之擧而內吹與房直略有言詰則武兼鄭宅柱首先咆喝使之捽拽以至毆打果爲的實堂上宣傳官門考之行旣無前例則崔岦之不卽進去至於門鑰出去之時始爲隨往者已極痛駭內吹或有可罪之事則言於宣傳官廳使之治罪何所不可而今乃移怒替行私自捽拽深嚴至近之處有此駭悖之擧不可置而不論武兼崔岦鄭宅柱等爲先令該府拿問照律勘罪何如傳曰其委折嚴棍詳細盤問草記過齋後擧行可也
정조 18년
洪義榮以兵曹言啓曰明日皇壇望拜禮時侍衛軍兵及墻外環衛軍兵當爲磨鍊而今三月十九日望拜禮時入直禁軍侍衛挾輦軍一百名磨鍊搶劍軍置之墻外環衛軍訓局出番軍二哨各處外營入直軍除營直訓將都領排立矣今番則何以爲之乎敢稟傳曰依例爲之可也
정조 18년
洪義榮以御營廳言啓曰今五月初十日皇壇望拜禮時依兵曹節目東營入直軍四十二名內除營直五名實三十七名新營入直軍六十四名內除營直十名實五十四名入直千摠吳載衡哨官楊泰陽領赴于訓鍊都監都領陳而東營入直軍則待標信擧行新營入直軍依例除標信出用解嚴後各還本處入直之意敢啓傳曰知道
정조 18년
甲寅五月初九日卯時上御誠正閣左承旨入侍時左承旨韓晩裕假注書李允謙編修官安經心記注官金良倜以次進伏訖上曰承旨久不見矣晩裕曰己酉以後初登筵席矣上曰承旨居憂時能多見文字乎晩裕曰罪蟄別無所事略有所繙閱矣上曰何書耶晩裕曰四書中頗繹論孟而朱書金秩且一見之矣上曰近來未聞爲此工夫承旨獨從事於此書云貴矣有所抄輯乎晩裕曰此書浩博難以抄輯而嘗聞居敬窮理二者如車兩輪如鳥兩翼不可闕一故朱書中屬於居敬者輯成一冊屬於窮理者輯成一冊合二條者輯成一冊欲竝及先儒東儒之說而此則精力不逮未及爲之矣命書傳敎曰玉堂未差之代前望單子入之待下批牌招上曰右承旨右副承旨入侍經心承命出傳右承旨李勉兢右副承旨李羽晉以次進伏上敎羽晉曰吏判李秉鼎所稱情勢者擧朝皆然何可獨稱情勢至於官職處義則松留備堂何以行公獨於銓官自劃可乎且況此時致煩酬應尤非分義之所敢出也承旨出去廳坐招致吏判於啓板前問其委折以啓上又命賤臣曰注書出去吏判去來斯速知入可也賤臣承命出回奏曰吏曹判書李秉鼎以爲凡今在廷之臣莫不欲毁冠裂冕走入深山而臣則眷係隆恩未忍便訣若閑司漫職則自當乍行乍遞而至於大冢宰此是差出三司之任也今雖差出三司而禁令至嚴含口結舌則彼三司將焉用哉旣不欲差出三司則銓地一步鐵限在前也第緣臣致煩酬應臣罪於斯萬殞猶輕惶恐俟勘無他可達云矣上曰若當言之事則差出三司可也吏判所奏何故然也注書以此意出傳肅拜單子斯速捧入也賤臣承命出回奏曰肅拜單子今當卽呈云矣命退承史以次退出
정조 18년
行都承旨洪明浩牌不進行左承旨黃昇源坐直行右承旨奇彦鼎在外左副承旨南公轍內閣直右副承旨未差同副承旨李魯述坐直注書鄭文始病一員未差假注書洪樂俊仕李允謙仕直事變假注書韓致重仕
정조 18년
黃昇源啓曰大司憲李鼎揆執義洪樂淵掌令李日運李景溟持平曺喜有在外持平鄭㝡成傳旨未下監察茶時之意敢啓傳曰知道
정조 18년
黃昇源啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 18년
黃昇源啓曰御營廳將官來言今日本廳軍兵日次私習云矣敢啓傳曰知道
정조 18년
傳于黃昇源曰都承旨入侍
정조 18년
傳于黃昇源曰未肅拜兵曹參判許遞前望單子入之待下批牌招察任
정조 18년
兵曹參判前望單子入之柳誼落點
정조 18년
傳于黃昇源曰左承旨入侍
정조 18년
傳于黃昇源曰同副承旨入侍
정조 18년
傳于黃昇源曰入格儒生入侍
정조 18년
傳于黃昇源曰左副承旨入侍
정조 18년
以鄭東敎囚單子傳于黃昇源曰分揀放送
정조 18년
傳于黃昇源曰雖非該房旣是坐直右位況一院之長乎今於陳疏自引豈可勸令行公乎行都承旨鄭大容遞差同在一院且適齋直則無一言挽止其罪均矣昨日齋直諸承旨竝遞差前望單子入之待下批牌招察任
정조 18년
承旨前望單子入之徐邁修洪聖淵南公轍李普天李魯述落點
정조 18년
黃昇源啓曰忠淸道追報老人啓本纔已啓下矣政官牌招開政下批何如傳曰允
정조 18년
有政吏批判書李秉鼎參判洪明浩進參議未差同副承旨李魯述進以徐有臣爲戶曹參判李普天爲兵曹參知具庠爲軍器提調權抑爲軍器僉正任希厚爲顯隆園令安廷善爲兵曹佐郞
정조 18년
黃昇源啓曰都承旨徐邁修右承旨洪聖淵同副承旨李魯述姑未承牌左副承旨南公轍今方入侍右副承旨未差臣吏兵批政廳兼進之意敢啓傳曰知道
정조 18년
黃昇源以兵批言啓曰全羅兵虞候曺命集遞付京職事命下矣時無見窠依例付軍職之意敢啓傳曰知道
정조 18년
兵批判書具庠進參判柳誼未肅拜參議尹長烈入直參知未差左承旨黃昇源進以尹昶爲五衛將尹得運爲古群山僉使金寅哲爲廣梁僉使金鑧朴受采張奎貞鄭錫光姜鳳麟李載春李福起金然李時傑高漢聲崔斗燦金世鵬韓以敬權得中李元松爲同知以閔正修尹彝佐朴天柱朴一源尹世錥李遇春卞光祚李敬烈柳東迪爲僉知柳和源爲神光僉使副司直單鄭昌順副司果單曺命集副司正單尹熤
정조 18년
吏曹口傳政事以尹可基爲禮賓主簿李厚燾爲掌樂僉正金明淳爲徽陵參奉
정조 18년
吏曹口傳政事掌樂僉正李厚燾司饔僉正李光德相換
정조 18년
承旨前望單子入之洪明浩奇彦鼎落點
정조 18년
都摠管前望單子入之廣綾君埏落點
정조 18년
兵曹參知前望單子入之朴宗甲落點
정조 18년
黃昇源以兵曹言啓曰依傳敎本曹入直郞廳崔時淳全羅道康津縣充軍而出付畿營定驛子押送之意敢啓傳曰知道
정조 18년
李魯述以備邊司言啓曰卽見忠淸監司李亨元狀啓則以爲租還不敷而每患難繼麰穀有裕而反爲民弊忠州常賑麰八千石洪州常賑麰一千五百石恩津常賑麰一千六百石陰城常賑麰一千石扶餘常賑麰八百石懷德常賑麰三百石營賑麰二百石木川常賑麰四百石成歡常賑麰四百石區別懸錄於會案後待秋以租收捧事請令廟堂稟旨分付矣米租之排巡艱乏麰麥之勒令分授俱爲病民之端而道臣作租之請出於裒益之政必有所酌量而然依所請許施何如傳曰允
정조 18년
禁府啓目前掌令姜鳳瑞原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓以草記議處照律爲旀近來時囚無端滯囚除非提飭不卽捧供卿等之具公服赴衙固似勞矣囚人之久滯其苦豈比卿等之勞則齋日外空日惟意不坐而廟堂論責之草記該房察推之院啓久未見之此亦壞例之一端此後申明舊典俾勿抛置爲旀判堂越捧一等諸堂從重推考無端不坐過三日不爲提醒於堂上則首都事先汰後拿當該首堂下義禁府推考事定式以此判付大書揭板虎頭閣以爲常目着念之地爲良如敎
정조 18년
忠臣子孫應製御考榜賦三中一令李厚燾年二十九本全州居京父廣陵君埏生父鶴林君堉陞敍三中進士金明淳年三十六本安東居京父學生履慶生父履基除職三下參奉黃勉喆年五十六本昌原居江華父學生遠祚紙三卷筆三枝墨二笏草三下前主簿尹可基年四十八本坡平居京父學生光賓甄用次上一生員尹華鎭年四十四本坡平居京父通德郞晩基次上二參奉尹熤年三十五本南原居京父大柱生父幼學昌世次上三幼學金遇順年二十九本靑山居京父進士文欽次上四幼學南正容年二十八本宜寧居京父通德郞益祚以上各紙二卷
정조 18년
御題云誰之思西方之人兮賦三中一李厚燾西山邈以用亨我欲聞其鳴鳥期黃昏而縱晼氣春風而如在停余籥而永言若有人兮中洲諒簡兮之有志所逖矣之興懷我能言夫周時蓋四方之美兮光下土而丕顯赫上天而篤棐舋舋聞兮遠近待而興者幾人王風降以歲晏我則爲乎隱淪河淸一而已遠庭舞萬而自傲俁俁狀兮日中伶者亦其賢者山榛僾而起詠如可思則其誰時姚娰而莫挽夢軒羲而難復懷好音而欲歸曰美人兮孔邇瞻離黍而幾歎攬冽泉而餘懷文郁郁兮在玆我何從乎從周賢駿髦而可追化鳶魚而如覩拚明時而永慕監不遠而在西雖秉翟而傲思願鼓琴而得文靑靑衿兮用賓王以寧其何年岐雲邈而入矚庶惠好而同歸興長吁於秉籥寓深意於詠杻嘐嘐然曰古人由彼美而思之心惟感於曠世神自馳於明時瞻彼鎬而邈矣我欲從之何由風莫拚於皞如泉可觀於冽彼西之土之入望若可師則文王千載後而發歎又盛周於皇明承造藩之舊恩仰到天之遺輝環東土而願言眷南京之盛事拚璇題而拜稽是日也而倍思
정조 18년
甲寅五月初十日卯時皇壇望拜禮入侍時行都承旨鄭大容行左承旨黃昇源行右承旨洪義榮左副承旨韓晩裕右副承旨李羽晉同副承旨徐有秉假注書洪樂浚李允謙編修官安經心記注官金良倜一提學鄭民始檢校直提學徐有防金載瓚檢校直閣徐榮輔南公轍待敎李存秀以次隨駕上具黑圓領袍乘輿出集星門詣朝宗門外降輿就板位行四拜禮仍詣壇上奉審訖出朝宗門乘輿命大容書傳敎曰望拜禮參班蔭儒賓廳近處待令使之應製武士令兵判訓將北營柳葉箭一巡試取邊二中以上書入遂入集星門還內諸臣以吹退出
정조 18년
甲寅五月初十日卯時上御熙政堂皇壇望拜禮參班儒生應製入侍時行都承旨鄭大容右副承旨李羽晉假注書李允謙編修官安經心記注官金良倜以次進伏訖上曰儒生使之入庭賤臣承命出傳諸生以次入就位上命羽晉書賦題云誰之思西方之人方仍命頒示後上曰入庭儒生中或有父子祖孫之同入者則此與他科有異雖不足爲相避而旣曰以科爲名混入場中有所如何各須知悉從便去留且或有難呈券者亦爲出去可也上曰試紙以白綿紙頒給有命而今見御題所寫紙則此非白綿紙也事極可駭命書榻敎曰別例房當該郞廳拿處上曰承史留此各別申飭試取可也仍還內捧券後承史以次退出
정조 18년
甲寅五月初十日辰時上御重熙堂都承旨稟事閣臣同爲入侍時行都承旨鄭大容假注書洪樂浚編修官安經心記注官金良倜一提學鄭民始以次進伏訖上曰應製儒生試券先呈與否注書知入可也賤臣承命出回奏曰姑無捧券矣上敎民始曰有何可達之事乎民始曰鉛礦是軍需中不可無者而本營姑無設置處聞金城地有可以硫礦設店處云屬之本營以爲需用之地而仍令本邑着實檢飭何如上曰依爲之出擧條民始曰因關西道臣所報泰川等四邑吏逋收捧條及穀簿最多爲弊者作錢上送事大臣筵稟許施矣賑廳經費近甚苟簡從前穀多邑作錢者太半是常賑穀則盡屬戶曹而賑廳之無所取用旣甚無義且今番作錢條與年前移屬者有異四邑作錢者竝屬賑廳以爲需用之地何如上曰依爲之出擧條民始曰本廳城餉昨冬收捧者及今番添餉後合爲三萬六千餘石若又添補三千石以充四萬之數則可得半分半留戶曹貸去三千石姑未及還捧依昨秋例以海西京司句管小米四千五百石劃付本廳以爲充補之資則似爲便好故敢此仰達矣上曰依爲之出擧條仍命退諸臣以爲退出
정조 18년
甲寅五月初十日未時上御重熙堂左副承旨入侍時左副承旨南公轍假注書李允謙編修官安經心記注官金良倜以次進伏訖上曰應製被抄儒生輩令五部知委斯速待令事分付賤臣承命出傳命書傳敎曰今聞知申與被譴諸人同罪獨漏昨今除職皆爲引義云然則不可一爲一否奪告身傳旨添書都承旨及右副未差之代前望單子入之待下批牌招察任又命書榻敎曰承旨房任左副爲軍士房又命書榻敎曰摠管中時帶詞訟人許遞前望單子入之待下批牌招察任又命書榻敎曰未肅拜兵曹堂上許遞前望單子入之又命書榻敎曰掌樂僉正李厚燾他司僉正口傳相換命退承史以次退出
정조 18년
甲寅五月初十日酉時上御熙政堂左承旨同副承旨與顯隆園令入格儒生入侍時行左承旨黃昇源同副承旨李魯述假注書李允謙編修官安經心記注官金良倜顯隆園令任希厚社稷令李厚燾進士金明淳前主簿尹可基生員尹華鎭參奉尹熤幼學金遇順南正容以次進伏訖上敎希厚曰汝年幾何希厚曰今爲五十九歲矣上曰汝何日下去耶希厚曰番交遞更詳探知然後當下往矣上曰不必使之加勉而第播種一節已行前官輩過爲操心以致樹木之太茂密此亦不可不商量處也且或有些少弊端卽速報來也上曰儒生自壯元以次進前厚燾奏姓名上曰汝做賦幾何厚燾曰做得三百餘首矣上曰已往汝或得參應製耶厚燾曰昨年正月應製以落韻見屈矣上曰汝之試券高聲讀之也厚燾讀之訖上曰汝之所做甚奇甚奇明淳奏姓名上曰汝亦抽聲讀券也明淳讀之訖上曰以汝之文豈不足爲近來大提學乎明年慶科在前汝須益加努力也仍敎曰金明淳旣是閣僚之從兄則參奉肅拜時章服諸具閣僚之同官所當備給也章服之與其身一齊襯合者預爲備待事出傳在院承旨賤臣承命出傳可基奏姓名上曰汝之試券中王如秋三字未知何謂也可基曰三王如秋也是以用之矣上曰若以三王如秋一句語合用之則容或可也而但曰王如秋云云豈非穿鑿乎熤奏姓名上曰汝做賦幾何熤曰做了千餘首矣上良久敎曰予之今日率汝等爲此擧者非謂有益於世道也蓋以風泉之思念京之義至今日而每盡行禮之誠者切欲追述先大王之聖意而俾知大義之猶存於世間殆若長夜昏衢炳烺一點之星光也且欲勸奬多士使之聳動故也汝家與他有異故至今此言矣華鎭遇順正容次次進前奏姓名訖上曰除職人則帳殿肅拜其餘頒賞可也引儀唱行禮訖命退諸臣以次退出
정조 18년
都承旨未差行左承旨黃昇源坐右承旨未差左副承旨未差右副承旨李魯述坐直同副承旨南公轍坐直注書鄭文始病一員未差假注書洪樂浚仕李允謙仕直事變假注書韓致重仕
정조 18년
南公轍啓曰大司憲李鼎揆執義洪樂淵掌令李日運李景溟持平曺喜有在外持平鄭㝡成傳旨未下監察茶時之意敢啓傳曰知道
정조 18년
黃昇源啓曰新除授行左副承旨奇彦鼎時在全羅道光州地斯速乘馹上來事下諭何如傳曰許遞政官待開門牌招開政差出待下批牌招察任
정조 18년
傳于李魯述曰當該注書李允謙傳旨書入放恣莫甚拿處
정조 18년
傳于黃昇源曰當該承旨罷職
정조 18년
南公轍啓曰以持平鄭㝡成牌不進罷職傳旨傳曰只推
정조 18년
南公轍啓曰以監軍望單子傳曰未肅拜兵曹郞廳汰去宣傳官守門將之因向來不禁攔入事拘囚北營者其罪當與已施軍律者別無輕重則不卽稟旨差代者兵曹事可駭其後行公判堂從重推考訓局習陳時當有下敎爲先差代事分付
정조 18년
南公轍啓曰以禁軍番將局別將禁衛營把摠哨官守門將番單子傳曰點下者外至二十二日新番從次第輪回入直如有代入之事禁軍一二羽將中代入其餘以出番最久人代入事預爲分付
정조 18년
李魯述啓曰以咸鏡監司金華鎭狀啓德源府民家燒燼事傳曰觀此北伯狀聞德源浦戶被燼至於數百之多言念失所之狀何等矜惻小殘戶蠲役停還大中戶停還恤典應式外嚴飭道伯各別賙恤畢奠接後使卽報來後草記事令廟堂知悉三懸鈴行會
정조 18년
南公轍以都摠府言啓曰今日入直內三廳武兼禁軍及軍兵等當爲中日習射而孝昌墓忌辰祭正日相値不得爲之之意敢啓傳曰知道
정조 18년
南公轍以義禁府言啓曰時囚罪人姜鳳瑞原情公事判付內以草記議處照律事命下矣姜鳳瑞觀其爰辭移牟所剩之數爻雖爲質言繡啓旣已詳査則多寡之稍違不必更問四字月日之相左渠雖推諉於之蘊而當初傳說旣無明證則今不可追覈而至於牧使之本無城化之分者全不成說諸道監司旣兼府尹牧使則亦有城化之分況於濟州牧使而身居本牧地方者乎言旣窘遁跡涉粧撰而疏中論列亦多差爽此路一開後弊難言以此照律罪取考律文則大明律訴訟條有曰若風憲官挾私彈事有不實者從上書以不實律諭杖一百徒三年大典通編訴冤條有曰品官吏民告其守令者杖一百徒三年名例有二罪俱發罪各等者從一科斷推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣姜鳳瑞從一科斷杖一百收贖告身盡行追奪忠淸道林川郡靈楡驛徒三年定配而以議啓內辭意具罪目依例發遣府羅將押送配所何如傳曰其言稍左其官臺官則無論牧使判官之孰爲別星孰爲城主直以品官吏民告官長之律勘斷者未知爲當至於四字云云卽不過形容之際下語錯誤亦非渠所自做但章疏體貌何等嚴重而多不審愼或致失實是豈特撥於遠地畀以耳目重任之意也先歸此罪畿沿投畀可也
정조 18년
南公轍以義禁府言啓曰時囚罪人姜鳳瑞照律草記批旨內畿沿投畀可也事命下矣姜鳳瑞京畿仁川府投畀而以批旨內辭意具罪目依例發遣府羅將押送配所何如傳曰允
정조 18년
禁府啓目假注書李允謙原情云云傳旨內辭緣泛稱遲晩刑推得情何如判付啓付過還任爲良如敎
정조 18년
甲寅五月十一日午時上御重熙堂同副承旨入侍時同副承旨南公轍假注書洪樂浚編修官安經心記注官金良倜以次進伏訖上命書傳敎曰當該注書李允謙傳旨書入放恣莫甚拿處又命讀公事書判付訖仍命退承史以次退出
정조 18년
行都承旨黃昇源坐行左承旨洪義榮坐右承旨李魯述坐左副承旨李羽晉坐直右副承旨尹長烈坐直同副承旨南公轍坐注書鄭文始病一員未差假注書洪樂浚仕李允謙仕直事變假注書韓致重仕
정조 18년
南公轍啓曰大司憲李鼎揆執義洪樂淵掌令李日運李景溟持平曺喜有在外持平鄭㝡成呈辭監察茶時之意敢啓傳曰知道
정조 18년
黃昇源啓曰卽見濟州牧使沈樂洙追報老人狀啓則旣曰冒年見拔又以寧失於過措辭修啓者揆以事面誠甚未安原狀啓雖不得不捧入而其在審愼之道不可無警推考何如傳曰狀辭卽實語此非請推之事勿推今日政下批
정조 18년
傳于李魯述曰左承旨右副承旨入侍
정조 18년
以京畿監司徐龍輔狀啓右議政李秉模上來時夫馬差使員勿爲出待事傳于黃昇源曰大官體貌自別況新拜承召之行乎卿以各務差使員依例進去事回諭此狀啓其間雖値齋日不爲微稟今於過齋後始爲入啓當該承旨從重推考
정조 18년
以全羅監司李書九狀啓谷城縣民家燒燼事傳于黃昇源曰殘邑民戶之被燒至過百數言念失所之狀甚爲矜㦖被死人生前還役蕩滌大中戶之停還小殘戶之停還蠲役依昨下傳敎令廟堂分付道臣使卽擧行嚴飭邑宰期於斯速奠接以其形止使卽報來後草記
정조 18년
以慶尙監司趙鎭宅狀啓金山郡民家失火事傳于黃昇源曰方農失所矜㦖拔例願助期於斯速奠接事嚴飭道伯
정조 18년
以全羅兵使李周爀啓本發兵符傳受事傳于黃昇源曰價布及保米等狀本何無至今封啓乎盡心職事一一擧行事令兵曹申飭
정조 18년
以黃海監司李泰永狀啓道內七邑畢賑形止馳啓事傳于黃昇源曰八萬口賙飢能以二千石接濟觀此竣事之狀其爲喜豁不啻若披霧覩靑邑倅則旣異於通同設賑不必回啓誤賞其中延海白三倅勞亦不些令吏皆考例草記稟處願納旣禁而兩人之冒禁補賑似非泛然誠意石數多者一人空闕衛將以嘉善啓下其次一人賞加皆令今日政下批卿其知悉事回諭
정조 18년
南公轍以兵曹言啓曰同知中樞府事申聖度鄭師赫崔相發柳厚源鄭來臨任進廷辛元和金德龍李時迪姜翊聖李俊一李廷伯崔俊弼金鎭赫宋德麒朴鼎象李聖龍呂齊泰僉知中樞府事李希顔李世迪朴命夏李東元趙奉玄郭侹蔡瀗李光中趙成裕張聖紹李允德金世郁韓光傐李景天李和述李箕中李緝韓淡尹藎東李台中韓德瑾趙尙通韓德壽尹之玄權重彦權燁趙世遜崔百璿趙元龜朴憲徵南㯀金致華忠壯衛將韓奎爀俱以老病之人或肅謝或在外未上來竝依例減下慶熙宮衛將太命喆身病猝重勢難供職呈狀乞遞輪番之任不可久曠改差何如傳曰允
정조 18년
尹長烈以兵曹言啓曰今月初九日本曹草記武兼崔岦鄭宅柱等令該府拿問勘罪事批旨內其委折嚴棍詳細盤問草記過齋後擧行可也事命下矣依傳敎武兼崔岦鄭宅柱等捉致拿入嚴棍十五度發問目取招問目內闕門開閉門考時宣傳官有故則武兼之監鑰自是前例而伊日堂上宣傳官二員入直堂上宣傳官則元無監鑰之例故自宣傳官廳請於武兼則武兼崔岦以不可替行往復稱托莫重監鑰不卽進去及其門鑰出來也始爲隨往鄭宅柱以宣傳官廳之來請替行移怒下屬已極無謂而內吹自是侍衛刑名之卒則設有可罪之事言於該廳懲治事理爲當而肆然捽拽毆打俱極痛駭特敎査問事體自別毋敢隱諱其間委折從實直告則崔岦所供內往復之際自然遲滯門錀下時始爲進去的實云鄭宅柱所供內愚還所致不知內吹之不可私治果爲捽拽毆打的實云矣崔岦鄭宅柱皆已遲晩其罪狀所當依前草記請勘而旣承盤問草記之命爲先嚴棍取招以入之意敢啓傳曰崔岦則已自名字猥濫甚矣應爲之役敢欲取便降定守門將鄭宅柱則該廳之遵守卽受敎廳風也渠焉敢越格捽拽乎降定部將兩人滿仕出六間各以見在廳名之薦名施行以懲頑習可也
정조 18년
尹長烈以宣惠廳言啓曰漢城府庶尹李素本廳郞廳差下矣本廳事務極繁勢難兼察兩任所帶本職許遞口傳付軍職使之專意本廳之任何如傳曰允
정조 18년
有政吏批判書李秉鼎參判洪明浩參議李勉兢行都承旨黃昇源進以洪義榮洪仁浩尹長烈爲承旨以韓晩裕爲大司諫李義弼爲禮曹參判趙象存爲漢城庶尹李瑞朝爲兵曹佐郞朴獻源爲社稷令張鎔爲軍器判官兪碩柱爲龍川府使權心彦爲雲山郡守
정조 18년
兵批判書具庠參判柳誼入直參議朴宗甲病參知未差同副承旨南公轍進以林蓍喆爲副摠管李顯道朴基成爲宣傳官金振九爲慶熙將金聖浩爲守門將副護軍單徐有秉副司直單奇彦鼎李羽晉李普天副司果單安廷善李素武兼鄭宅柱部將崔聖甲相換武兼崔岦守門將李喆洙相換
정조 18년
傳于黃昇源曰兵曹參知前望單子入之待下批牌招察任
정조 18년
兵曹參議前望單子入之韓晩裕落點
정조 18년
傳于南公轍曰同副承旨入侍
정조 18년
傳于李魯述曰違牌承旨許遞前望單子入之待下批牌招察任
정조 18년
承旨前望單子入之李羽晉落點
정조 18년
李魯述以同副承旨南公轍禁推事命下矣依定式遞差傳旨捧入之意敢啓傳曰知道
정조 18년
李魯述啓曰吏曹郞廳來言承旨有闕政事取稟傳曰前望單子入之待下批牌招察任
정조 18년
傳于李魯述曰遞罷適副占便飭已施矣時囚罪人南公轍附過放送
정조 18년
南公轍以都摠府言啓曰入直內三廳武兼禁軍及軍兵等中日習射自十四日至十七日二十日姑停之意敢啓傳曰知道
정조 18년
南公轍以備邊司言啓曰卽見濟州御史沈樂洙狀啓則以爲本島今年牟麥雖不可謂大登免歉則優足而昨秋麥種絶貴空田廢種者十居一二今此麥還有不得如數盡捧而當捧還上折米九千二石內五分一待秋退捧則實捧爲七千二百石種子公料限二千石參量計除則秋熟之前還分不過五千二百石旌義一縣本不務麥農捧還尤難該邑則以三分一待秋退捧而秋成前艱食之患必有倍於他邑康津海南兩邑中留庫穀毋論牟米自本道區劃量其緩急三邑中從多少受來救急似合便宜云矣島中雖未大登優於免歉則庶可以弛聖上南顧之慮而今此該守臣枚擧饑餘民勢至請麥糴退捧則在朝家恤隱之政不可靳難濟州大靜兩邑牟還五分一旌義牟還三分一竝依所請待秋退捧康津海南兩邑牟米區劃事連牟轉粟雖甚重難三邑麥還不能繼巡若有阻飢之患則亦不可無別般軫念之道而兩邑之分餘實數旣未的知島中之民情緩急亦難遙度此則令道臣往復該牧量宜許劃從便轉移無貽島陸之弊而請粟實數擧行形止劃卽狀問之意竝爲分付於本道道臣及該牧守臣何如傳曰允
정조 18년
李魯述以弘文館言啓曰新除授副校理沈興永時在京畿廣州地副修撰鄭尙愚時在平安道神光鎭任所經筵入番事緊請竝斯速乘馹上來事下諭傳曰依啓
정조 18년
黃昇源以吏批言啓曰成均館直講丁俔祖受由過限不上來依例改差何如傳曰允
정조 18년
黃昇源以吏曹言啓曰以黃海監司李泰永狀啓道內七邑畢賑形止馳啓事傳曰八萬口賙饑能以二千石接濟觀此竣事之狀其爲喜豁不啻若披霧覩靑邑倅則旣異於通同設賑不必回啓論賞其中延海白三倅勞亦不些令吏曹考例草記稟處事命下矣海州判官趙厚鎭自備各穀爲五百七十七石延安府使兪漢敦自備各穀爲四百九十七石白川郡守李述源自備各穀爲四百八十八石而仰體恤民之德各盡分憂之責首尾五朔排巡賙賑擧無捐瘠之患得有安堵之幸其在激勸之道合有褒嘉之典而此不過職分內事自備之數俱不過五百海州判官趙厚鎭延安府使兪漢敦似當施以兒馬帖賜給之典白川郡守李述源其所效勞雖與兩邑守令別無異同係是私賑不安擧論而事係恩賞臣曹不敢擅便上裁何如傳曰馬帖太歇勿論不可竝施陞敍之典可也
정조 18년
李羽晉以義禁府言啓曰前參判丁範祖有禁推之命自鄕上來今方待命卽爲拿囚而卿宰禁推該府草記待下批捧供載在大典通編矣丁範祖係是宰臣敢啓傳曰不過申飭分揀放送
정조 18년
尹長烈以刑曹言啓曰依下敎慶尙監營審藥崔晃過齋後刑推次嚴囚之意敢啓傳曰莫重御藥之不謹捧來比渠憑藉不干之事潛行奸計則本罪猶屬第二件卿其各別嚴刑今日內發配北道邊地可也
정조 18년
尹長烈以刑曹言啓曰因慶尙監營審藥崔晃嚴囚事草記批旨內御藥之不謹捧來比渠憑藉不干之事潛行奸計則本罪猶屬第二件卿其各別嚴刑今日內發配北道邊地可也事命下矣崔晃嚴刑一次後定配於咸鏡道茂山府卽爲押送之意敢啓傳曰知道
정조 18년
禁府啓目粘連啓下是白有亦西部居幼學柳𤤤上言回啓判付內議于大臣稟處亦敎是乎等以議于大臣是白乎則奉朝賀鄭存謙領議政洪樂性領中樞府事蔡濟恭病未獻議云行判中樞府事朴宗岳以爲臣嘗於野史中見柳夢寅事反復講究終有愍其跡而恕其情者未嘗不掩卷而嘆也蓋夢寅忠於所事不以存亡明暗而易其操屛跡而入西山作詩而擬孀婦百折不回一死自期則雖謂之終始一節可也且以供辭觀之明知天命之所歸初無悖說之可執則豈容加之以人臣之極罪乎是以至今尙論之士自不無爲之惻傷者矣粵若奇自獻金元亮同時抵罪而自獻則以立異凶論竟蒙伸雪元亮則先正臣宋時烈爲作墓文推此以觀夢寅之爲舊君盡節而身陷大戮名在丹書者其所稱冤不是異事況夢寅在昏朝初年一經亞銓而與凶徒議論岐貳沈淪散地放浪山水者爲十數年所則立朝顚末亦有可取者依奇自獻例特許洗案以爲樹風礪世之政而事體所在亦云不輕惟在博詢在廷務歸至當伏惟上裁云行判中樞府事金憙以爲柳夢寅雖與凶徒有異乃敢於改玉之後自處以夷齊不願彝倫之旣斁而復正以此論之則當時誅殛之典豈敢曰冤乎況其兩姪始雖被謫終皆蒙宥則朝家之所以處之者尤豈不十分稱停乎跡其平生不過爲昏朝效死者則今於近二百年之後以其七代傍孫引喩失當猥濫屑越之言遽議伸雪恐有欠於扶植倫彝之道矣伏惟上裁云矣人臣事君之義惟其所在而致命不以明暗而異節自是經常之道今此柳夢寅之伏法罪在不參賀班誦告詩辭而其所引擬雖云不倫只暴自矢之意初無犯分之語則當時之斷以極律蓋出定人心防後患之意而夷考立朝本末其在昏朝未嘗膴仕終能岐異凶論屛跡窮山及至更化之日甘心廢蟄自附於不二之義故伊時老成之言旣有傅生之議後世有識之士尙多愍傷之論況文晦等所告之人旣皆伸雪則今其傍裔之伸雪不可謂濫越而係是年久重案大臣獻議甲乙不齊臣府不敢輕議上裁何如判付啓茹恨齎冤者百年而人莫有議到於伸屈雖謂之欠事闕典可也大抵柳夢寅之事蹟輿儓誦之婦孺傳之不待老成長者從緩之說槪可驗公論之不誣是如乎人臣之捐軀捨命其爲判大節則一也熊魚之所取難易各異乙仍于以是從容就義勝似慷慨殺身夢寅者豈不是難之難者柏舟之唱莫云下俚鄙辭南麓之咏誠爲千古絶調其音如怨如訴其義如興如比見者掩卷聽者墮淚此又夢寅爲人爲鬼之節拍其在昏朝也守正而屛跡自甘淪廢是如可逮夫改玉之辰日月光華大明中天乃能矢心不渝亦未嘗於常分上絲毫有虧缺處兺除良奇自獻之同時被誣而恕不加罪因他伏辜而旋獲復官獨於夢寅反以夢寅之操行竟歸勿論之科者有非所以處吉再金時習諸人之聖旨也且聞夢寅之親姪潚湙自謫蒙宥一爲騎堂一爲承宣云爾則聖祖聖意尤亦可以仰認然而丹書鐵案尙在王府今於博詢雖有甲乙之論事苟當爲且有光於仰體志事之一端則何待參差之爛漫柳夢寅伸雪事特爲依願施行爲良如敎
정조 18년
吏曹參判兼藝文提學柳夢寅復官爵事承傳
정조 18년
禁府啓目前全羅右水使李東植原情云云傳旨內辭緣泛稱遲晩所當請刑是白乎矣曾經閫帥勿爲請刑載在大典通編議處何如判付啓觀於渠供別無自明之端拿勘足矣亦不必加罪放送爲良如敎
정조 18년
前平安監司李秉模疏曰伏以天休滋至聖候不日康復臣民慶忭曷有其極仍伏念臣久叨鎖鑰之任徒切生入之願瞻望瓊樓夙夜顒祝千萬不自意忽伏奉議政新命膽隕神𢥠如醉如癡者六七日于玆矣然竊自念聖人在上庶明勵翼日月雖或遺照於一時駁論終必自登於公車不待臣之自言庶幾反汗之音不日將降臣之翹跂惟在於此纔因史官之歸附陳窮蹙之情而行將交龜京國入望以臣逖違之忱不覺心先身飛只緣氷炭攻中行焉而不知攸屆止焉而不知所泊豈非臣命卒之秋哉臣之本末長短惟聖明俯燭之頂踵毛髮惟造化生成之於內於外無往非罪而曲費庇覆之力驟躋崇顯之列惟臣履薄之心集木之懼非能眞知循墻之義每當蚊負自分無幸惴焉葸焉達於面目此則同朝之所共知也今乃更超幾步突然置之百僚之首儼然責以廊廟之重則臣之騂顔汗背固不足言豈可使從政委蛇之卿士大夫辱與之講槐棘之禮哉朱子竭論天下之急務選任大臣卽居六事之第二而仍又反覆憂嘆至以爲名爲大臣而其實不過供給唯諾奉行文書以求不失其窠坐資級如吏卒之爲而已嗚呼此眞置相之炯戒切骨之名言然如臣不肖雖欲備例於供給唯諾之際奉行文書之間亦自茫然其不知所措得無反爲吏卒之所咲乎顧今艱虞溢目廟務鞅掌設有古大臣當之亦將繞壁徊徨惕然屢驚於安危之幾不敢知殿下謂以已安已治而姑擇其至庸極陋最出人下者而無所難愼乎以殿下聰明睿智決不出此則今玆之命臣實愚眛左右顧而不得其說也馳驛煩籲尤知猥越而疾痛之極按住不得玆敢披瀝肝血冒瀆宸嚴伏乞聖明亟賜處分改卜賢德以幸國事以解朝野之惑焉臣無任戰怖憂恐煎迫祈懇之至云云答曰省疏具悉卿懇儗遣近侍以勞卿行行輈已稅城南於是乎予始可以勞予之義期勉於卿卿聞臣勞之爲今先務乎宵旰不遑百度叢脞綱而解紐川且無梁勢將從頭另尋題目人人擔着整頓然後求之之勞庶能食其效況卿先祖文獻文忠槪文敬亦莫不宣力四方遂登倫扉以盡匪躬之誠卿卿家人耳寧或言其勞俾專美於古歟齊居隔夜略寄注意之梗槪卿須幡然丕效臣勞之績庸仍傳曰此批答遣史官傳諭于右議政
정조 18년
兵曹判書具庠疏曰伏以臣偏受如天之恩而每速孤負之誅當場則昏憒莫甚事過則訟恧靡及祗合不齒任使毋至罪上添罪或庶幾上而不誤國事下而獲保身命此臣所以夙宵憧憧如集于木雖在閑漫之局猶思斂避不暇而前月中權之擢至今餘悸靡定豈自意曾未幾何復有此命也哉臣誠五內震懍不知措躬之所也噫此何等重任豈如臣可堪者哉宮禁京輦之宿衛三營八路之節制凡係一切戎政無不管於本兵矣臣則姿性聞見骪骳謏寡旣無本來威望可以鎭服從而軍門事例專是素眛如是而尙可一日居此乎文武殊道官方亦異聲息本自不慣凡百無以詳知而亞將以下至于邊鎭所以甄別銓注無不屬於西銓矣臣則規模鑑識迂闊昏暗雖係人之易知者率多懵昧疎謬雖曰眚災妄作其爲僨誤一也如是而尙可一日居此乎筋力奔走猶是末節而本兵侍衛與他自別可謂重且大矣臣之脚病卽是貞疾而發作無常當其未作也緩步疾趨無異平常及其或作也頃刻之間轉動無路若於咫尺之地適値方發之時則顚仆班中勢所必至其爲壞朝儀而駭觀瞻當如何哉臣之當官去就如無大段情勢則未嘗屢違者非或放倒實出於身非已有不敢言私之義間有冒入辭疏則只冀終始生成而已人器之不稱疾病之難强有未暇及而今則僚堂之間有難與同周旋者義關四維不可仍默而連値淸齋疏籲路阻今始仰控自引之章兼暴前日未盡之懷瀆優之誅益無所逃伏乞聖明俯賜諒察亟許遞臣之職仍命治臣之罪以安微分以肅朝綱幸甚臣無任云云答曰省疏具悉卿其勿辭行公
정조 18년
同敦寧趙武範疏曰伏以臣衰朽之質幸遭聖明之時曾因通籍之稍久特蒙優老之殊渥銀臺水部寵擢過分至于今年幸値一國之同慶更以稀年而升秩曾不三載遽添宰列臣之溝壑之前莫非天地之澤感頌之忱寤寐耿耿不意病伏之際除旨復降以臣爲同敦寧府事臣隕越惶感出肅恩命而第伏念臣無敦寧帶此職名有違格例不可仍冒玆陳短章敢瀆宸嚴伏乞聖上遞改臣職以存公格以安私分千萬幸甚臣無任云云答曰有疏具悉本職許遞
정조 18년
甲寅五月十二日辰時上御重熙堂左承旨左副承旨入待時行左承旨黃昇源左副承旨李魯述假注書李允謙記注官金良倜記事官吳泰曾以次進伏訖上曰柳夢寅之到今伸雪無以爲不可者乎昇源曰世之訟冤久矣命書柳夢寅伸雪判付上曰判府事金憙收議中大北二字屬於黨目係是邦禁回啓啓目中抹去出榻敎上曰都承旨前望有幾人乎予自嗣服以來甚重此選故得參者無幾矣以左承旨陞拜都承旨上曰左副承旨向來所遭緣何事耶魯述曰臣父以丁亥年得除成川於徐命膺之政至己亥年爲沈煥之所論被配甲山其時有年久灰冷之事不必追提之敎矣及夫壬寅特蒙恩宥臣父年過七十生還故土得見八十老祖母終孝於家言者必欲湛滅乃已聖明必欲全保至此人臣之蒙被聖恩從古何限而節節恩造銘結幽明者夫孰如臣家者乎上曰此由於其叔姪文衡之爭欲攻主圈者之機關而蓋煥之非其叔之煥之也魯述曰然矣而榮賊之指嗾何患無人而煥之之挺身擔責亦有挾雜之端臣於丙申待罪館職也疏論龜柱以及其叔伊時龜柱事臺啓已發漢耆事自臣先發煥之之必欲甘心於臣家者良以此也上曰承旨之父與能賊何以相知而亦嘗問學乎魯述曰臣父則甲子以前之交而辛卯以後屛處鄕曲故罕與相接臣則非但至庸極劣不足以出外問學臣之先祖遺戒子孫勿以師門爲世標榜故果無問學之事矣上曰自此以後必勿齟齬臲卼也命退承史以次退出
정조 18년
甲寅五月十二日申時上御重熙堂都承旨入侍時行都承旨黃昇源假注書李允謙記注官金良倜記事官吳泰曾以次進伏訖上命書榻敎曰左副承旨入侍賤臣承命出傳左副承旨李魯述進伏命書傳敎曰月初封發之啓未踰一旬到院孰謂千里絶域隔以重溟耶因閱諸度狀辭島中之事若在目中今則麥嶺快屆能有食實之效而暑節漸近亦得寢淨之望乎節節爲之關念交濟之方方令廟堂分付道伯往復于卿期於從便措處卿其依此知悉壽職敎旨卽爲分給而今科中年過八十者明春其能冒寒涉海來參唱第之班云乎如難强爲當以花牌下送卿其問于該儒生狀聞事回諭又命書傳敎曰訓局軍兵之番次落點法意至嚴以坐齋之在近如禁旅局將禁衛諸番雖有前期下敎訓局番次旣無竝爲提敎則身爲該房昨敎何以看之有此混爲磨鍊仍請分所之單者疎忽甚矣該房承旨爲先禁推命退承史以次退出
정조 18년
行都承旨黃昇源坐行左承旨洪義榮坐直右承旨李魯述坐直左副承旨李羽晉坐右副承旨尹長烈坐同副承旨南公轍內閣直注書鄭文始仕一員未差假注書李允謙仕直事變假注書韓致重仕
정조 18년
事變假注書韓致重書啓臣敬奉聖批馳往傳諭于西部磐石坊蓮池契右議政李秉模所住處則以爲臣行到城外觚稜漸近反面之忱度日如年而踧踖遲徊抱玆耿結卽者史官傳宣聖批首尾百有五十餘言責之以擔着勉之以先故字字隆重萬萬夐越如臣螻蟻之賤何足備數於臣工之列而所被恩言卽古名臣賢輔之所未易承當者其爲惝怳罔措愈有倍於初聞新命之日臣情到此其亦窮且慼矣臣勞之義臣亦粗知中朝之歎臣亦累聞使臣而有一分效力之望則豈不欲生死向前少答天地莫量之恩而家聲已忝於半世昏識頓昧於時務尋常有司之任尙且無一事事況敢擬議於振將頹之綱濟無畔之川哉惟有務積誠意更陳危懇期於獲免而後已而齋日在翌姑不敢煩瀆兢惶抑鬱尤不知所達云矣敢啓傳曰知道
정조 18년
甲寅五月十三日辰時上御重熙堂軍士房承旨入侍時同副承旨南公轍記事官鄭文始記注官金良倜記事官吳泰曾一提學鄭民始檢校直提學徐有防金載瓚原任直提學徐鼎修檢校直閣徐龍輔鄭大容徐榮輔原任直閣尹行任待敎李存秀以次進伏訖民始等曰以我聖上聖孝又當齋日聖慕愈切而日氣煩熱聖體若何上曰一樣矣上曰今日雨意似緊顒俟一沛而民情果何如云耶民始曰稍閟之餘擧望甘霈云矣仍命退諸臣以次退出
정조 18년
行都承旨黃昇源坐行左承旨洪義榮坐右承旨李魯述坐左副承旨李羽晉坐直右副承旨尹長烈坐同副承旨南公轍坐直注書鄭文始仕一員未差假注書李允謙仕直事變假注書韓致重仕
정조 18년
藥房都提調洪樂性提調洪檍副提調黃昇源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣此時酬應難矣卿等卽爲退去